ปตท.เปิดขายหุ้นกู้ประชาชนดอกเบี้ย 3.25% เริ่ม 24 พ.ค.นี้
ปตท.เสนอขายหุ้นกู้ อายุ 7 ปี ดอกเบี้ย 3.25%  แก่ผู้ลงทุนประชาชนทั่วไป จองขั้นต่ำ 1 แสนบาทไม่จำกัดวงเงิน ผ่าน 5 สถาบันการเงิน

 
23 พ.ค. 2565

น.ส.พรรณนลิน  มหาวงศ์ธิกุล ประธานเจ้าหน้าที่บริหารการเงิน บริษัท ปตท. จำกัด (มหาชน) เปิดเผยว่า ปตท.เตรียมเสนอขายหุ้นกู้อายุ 7 ปี  สำหรับผู้ลงทุนประชาชนทั่วไป  อัตราดอกเบี้ย 3.25% ต่อปี กำหนดจ่ายดอกเบี้ยทุก 6 เดือน ด้วยอันดับความน่าเชื่อถือที่ระดับ AAA (tha) จากบริษัท ฟิทช์ เรทติ้งส์ (ประเทศไทย) จำกัด ซึ่งเป็นระดับสูงที่สุดสำหรับตราสารหนี้ที่ออกในประเทศไทยโดยสามารถจองซื้อหุ้นกู้ได้ในระหว่างวันที่ 24-26 พฤษภาคม 2565 จองซื้อขั้นต่ำ 100,000 บาท ทวีคูณครั้งละ 100,000 บาท ไม่จำกัดมูลค่าการจองซื้อ (ยกเว้นยอดจองซื้อเต็มตามวงเงินที่บริษัทต้องการออก) ผ่านสถาบันการเงิน 5 แห่ง ได้แก่ ธนาคารกรุงเทพ ธนาคารกรุงไทย ธนาคารกรุงศรีอยุธยา ธนาคารกสิกรไทย และธนาคารไทยพาณิชย์ ผ่านทั้งช่องทางสาขาของธนาคารและช่องทางออนไลน์ทั้งนี้ ขอบคุณนักลงทุนผู้ถือหุ้นกู้เดิม  ที่ได้ให้ความสนใจจองซื้อหุ้นกู้รอบใหม่ของ ปตท. เมื่อวันที่ 19-20 พฤษภาคม 2565 ที่ผ่านมา ซึ่งสะท้อนความเชื่อมั่นในวิสัยทัศน์  การดำเนินธุรกิจ  และการยึดมั่นในหลักการกำกับดูแลกิจการที่ดีของ ปตท. ที่ได้รับความไว้วางใจจากนักลงทุนเสมอมา สำหรับนักลงทุนประชาชนทั่วไป  ปตท. มีความพร้อมเปิดจองซื้อหุ้นกู้ ปตท. อายุ 7 ปี อัตราดอกเบี้ย 3.25% ต่อปี ระหว่างวันที่ 24-26 พฤษภาคม 2565  ทั้งช่องทางสาขาของธนาคารและช่องทางออนไลน์   โดยเชื่อมั่นว่าจะได้รับการตอบรับที่ดีจากผู้ลงทุนประชาชนทั่วไป ที่ต้องการลงทุนในตราสารที่ออกและเสนอขายโดยบริษัทที่มีความมั่นคง และมีศักยภาพในการเติบโตอย่างต่อเนื่อง โดยได้รับผลตอบแทนที่เหมาะสมอีกด้วย